FI Euroopan unionin virallinen lehti CE 88/145

(2004/C 88 E/0154)

KIRJALLINEN KYSYMYS E-3443/03

esittäjä(t): José Ribeiro e Castro (UEN) komissiolle

(20. marraskuuta 2003)

Aihe: Palestiinan itsehallintoviranomainen — varojen siirto

Tiedotusvälineiden mukaan pohjoisamerikkalaisen CBS-televisiokanavan Sixty minutes -ohjelmassa kerrottiin, että Jasser Arafat on kerännyt henkilökohtaisille pankkitileilleen 800 miljoonaa dollaria, jotka ovat peräisin hänen johtamansa palestiinalaishallinnon varoista.

Saman lähteen mukaan CBS väittää, että palestiinalaishallinto tallettaa kuukausittain 100 000 dollaria Arafatin nykyään Pariisissa asuvan vaimon henkilökohtaisille tileille ja että Arafatin siirtämät rahat tulevat avustusvaroista, joita kansainvälinen yhteisö lähettää säännöllisesti Palestiinan kansan tukiohjelmiin.

Mitä tietoja komissiolla on tästä väitetystä varojen siirrosta? Tietääkö komissio tai onko se yrittänyt ottaa selvää, onko väitettyjen siirtojen yhteydessä siirretty mahdollisesti myös yhteisön varoja?

Onko komissio ryhtynyt tai aikooko se ryhtyä palestiinalaishallintoa koskeviin toimenpiteisiin saadakseen tietää sen näkemyksen asiasta ja selvittääkseen sille, että rahoitusta ja talousarviota koskeva kurinalaisuus on tarpeen?

Jos nämä väitteet osoittautuvat todeksi, mitä vaikutuksia sillä voi olla palestiinalaishallinnolle myönnettävään tukeen nyt ja tulevaisuudessa? Mitä rahoituksen avoimuutta koskevia kriteerejä komission mielestä on erityisen tarpeellista vahvistaa ja vaatia suunniteltujen tukien säilyttämisen edellytyksenä?

Christopher Pattenin komission puolesta antama vastaus

(15. tammikuuta 2004)

Komissio on tietoinen CBS:n ohjelmassa hiljattain esitetyistä väitteistä, joihin arvoisa parlamentin jäsen viittaa. Nämä väitteet koskevat kaupallista toimintaa, investointeja ja talousarvion ulkopuolisia tuloja, joita tarkasteltiin yksityiskohtaisesti Kansainvälisen valuuttarahaston (IMF) 15. syyskuuta 2003 julkaisemassa raportissa. Nämä toimet koskevat vuosia 1995—2000, ja IMF:n arvion mukaan niiden arvo on noin 898 miljoonaa Yhdysvaltain dollaria. Niihin ei sisälly unionin varoja.

Komissio on myös tietoinen väitteistä, jotka koskevat Arafatin vaimonsa henkilökohtaiselle tilille siirtämiä varoja. Palestiinalaishallinnon valtiovarainministeriö on ilmoittanut komissiolle, että tällaisia maksuja on tehty kymmenien tuhansien dollarien (ei miljoonien) arvosta presidentin talousarviosta.

IMF:n raportissa mainittujen Palestiinan kaupallisen toiminnan, investointien ja talousarvion ulkopuolisten tulojen osalta komissio esitti palestiinalaishallinnolle virallisen vaatimuksen sisällyttää nämä varat Palestiinan investointirahastoon valtiovarainministeriön täydessä valvonnassa. Palestiinalaishallinnon valtiovarainministeri Salam Fayaad on tehnyt näin. Kansainvälien yritys Standard and Poor's suorittaa parhaillaan näitä varoja koskevaa tilintarkastusta, ja tarkastuksen tähänastiset tulokset on julkaistu Internetissä. Juuri komission rahalliselle tuelle asetettujen ehtojen ansiosta talousarvion ulkopuolisten tilien käyttö on lopetettu.

Komission taloudelliselle tuelle asetettujen ehtojen mukaisesti palestiinalaishallinnon on annettava laajoja selvityksiä talousarviostaan ja menoistaan. Nykyään julkaistaankin kuukausittain selvitys, jossa on eritelty palkat, toimintamenot ja varainsiirrot, ja se on Palestiinan lakiasäätävän neuvoston saatavilla parlamentaarista tarkastelua varten.

Mitä tulee tämänhetkiseen ja tulevaan tukeen palestiinalaishallinnolle, komissio aikoo vastakin asettaa uudistusta koskevia ehtoja, joissa edellytetään, että palestiinalaishallinto jatkaa varainhoidon valvontajärjestelmän, moitteettoman varainhoidon ja yleisen vastuuvelvollisuuden kehittämistä.

Komissio aikoo lisäksi täydentää tätä ehdoista riippuvaista tukeaan räätälöidyillä instituutioiden kehittämisohjelmilla, joilla vahvistetaan palestiinalaishallinnon hallinnollisia valmiuksia. Yksi esimerkki tästä on valtiovarainministerin henkilökunnalle suunnattu laaja koulutusohjelma, joka koskee uudenaikaisia sisäisen tarkastuksen menetelmiä.